Kennedyn avaruuskeskus

Kennedyn avaruuskeskus (engl. John F. Kennedy Space Center, lyh. KSC) on Yhdysvaltain liittovaltion Ilmailu- ja avaruushallinnon Nasan Floridassa sijaitseva avaruuskeskus, joka on nimetty presidentti John F. Kennedyn mukaan. Sijainti Avaruuskeskus sijaitsee Cape Canaveralissa Merrittin saarella, joka on Miamin ja Jacksonvillen kaupunkien puolivälissä, Orlandosta sinne on matkaa noin 50 km suoraan itään. Saari on 55 km pitkä ja 10 km leveä. Se on pinta-alaltaan 567 km². Noin 17 000 ihmistä työskentelee alueella pääosin Nasan tai avaruusteollisuuden viroissa ja toimissa. Kennedy Space Center on suosittu matkailukohde museoineen, kiertoajeluineen ja matkamuistomyymälöineen. Toiminta Yhdysvallat on käyttänyt aluetta vuodesta 1949, ensin asevoimien ohjusten koeampuma-alueena, 1950-luvun lopusta lähtien avaruusohjelmiin. Kaikki miehitettyjen lentojen laukaisut Apollo-ohjelman ajoista lähtien ovat tapahtuneet Kompleksi 39 -alueelta. (Launch Complex 39). Kompleksi 39 on ainoa Nasan hallinnoima laukaisukompleksi, joka on edelleen käytössä. Kaikki muut käytössä olevat laukaisualustat sijaitsevat viereisessä Yhdysvaltain avaruusvoimien Cape Canaveral Space Force Station -tukikohdassa. Kompleksi 39 Kompleksiin kuuluu kaksi laukaisutornia (39A ja 39B) sekä jättiläismäinen avaruusaluksen kokoamisrakennus. (3,68 milj. m³) Rakennuksessa koottiin aikanaan Apollo-kuualukset. Nykyisin rakennuksessa valmistellaan avaruussukkulat lähtökuntoon. Saturn V -raketin korkeuden lisäksi rakennuksen mittasuhteista antaa kuvaa sekin, että rakennuksen sisällä oli välillä oma ”ilmastonsa”. Toisinaan, ennen korjaustöiden valmistumista, kokoonpanohallissa satoi siellä vallinneen mikroilmaston vuoksi. Kokoamisrakennuksen ja laukaisualustojen etäisyys on kuusi kilometriä. Kennedy Space Center keskittyy miehitettyihin lentoihin. Sen ainoa käyttökelpoinen laukaisukompleksi on vain sukkulaohjelmaa varten. Laukaisuja on tyypillisesti muutamia vuosittain. Kun Sukkula poistui käytöstä, Kompleksi 39 piti rakentaa uudelleen Orion-ohjelmassa käytettäville Ares-raketeille sopivaksi. Orion- ja Ares-ohjelmien tultua peruutetuiksi, Yhdysvaltain liittovaltio panostaa kaksi miljardia dollaria viidessä vuodessa KSC:n kehittämiseen. Yksityinen SpaceX-yritys käyttää nykyään laukaisulaustaa LC-39A omaan toimintaansa. Historia Nasa hankki vuonna 1962 noin 518 neliökilometriä maata Merritt Islandilta. Edellisenä vuonna presidentti John F. Kennedy oli luvannut Yhdysvaltain lähettävän astronautin Kuuhun vuoteen 1970 mennessä. Keskus tunnettiin alkujaan nimellä Launch Operations Center, mutta se nimettiin Kennedyn muistolle tämän salamurhan jälkeen 1963. Avaruuskeskuksessa aloitettiin heti uuden laukaisukompleksi 39:n rakentamisen, ja avaruusalusten kokoamista varten suunniteltu Vehicle Assembly Building rakennettiin 1966. Uuden laukaisukompleksin ensimmäinen laukaisu oli Apollo 4 -lennon Saturn V -raketti, joka lähti matkaan 9. marraskuuta 1967. Kennedyn avaruuskeskuksesta laukaistiin kaikkiaan 13 Saturn V -lentoa, muun muassa vuonna 1969 Apollo 11, jolla Neil Armstrong ja Buzz Aldrin laskeutuivat Kuuhun. Viimeinen Saturn V -lento suoritettiin 1973, jolloin Skylab-avaruusasema vietiin kiertoradalle. Laukaisukompleksia muokattiin tämän jälkeen avaruussukkulaohjelmaa varten, ja kompleksista lähti matkaan jokainen ohjelman sukkula vuosien 1981–2011 aikana. SpaceX vuokrasi vuonna 2014 osan kompleksista 20 vuodeksi. Yrityksen ensimmäinen lento keskuksesta tapahtui 19. helmikuuta 2017. Nasa jatkoi kompleksin toisen puoliskon käyttöä, ja 16. marraskuuta 2022 se laukaisi Artemis I -lennon. Muuta Kaikki NASAn satelliitit ja avaruusluotaimet, esimerkiksi 1970-lukujen Viking- ja Voyager-luotaimet, lähetetään nykyisin matkaan Yhdysvaltain ilmavoimien Cape Canaveral -tukikohdasta, joka tietenkin palvelee erityisesti sotilaallisten avaruusalusten, esimerkiksi GPS, laukaisuja. Lähteet Aiheesta muualla Kuvia tai muita tiedostoja aiheesta Kennedy Space Center Wikimedia Commonsissa Florida Today lehden laukaisutietokanta